Ondersoek na vakansieklub-bedryf: Datums en plek vir die Wes-KaapFoto: Stevebidmead/Pixabay.com Die Nasionale Verbruikerskommissie (NVK) het die datums aangekondig wanneer die Wes-Kaapse sittings om ondersoek in te stel na probleme in die vakansieklub-bedryf, aangehoor sal word. Die ondersoek is geskeduleer vir 11 en 12 Julie in die Cape Town Lodge Hotel en Konferensiesentrum in Buitengrachtstraat 101 in Kaapstad. Die hotel se kontaknommer is 021 422 0030. Volgens Anton Alberts, woordvoerder van die VF Plus, het die NVK ‘n ondersoekpaneel van drie lede aangestel om die hoofoorsake van verbruikersklagtes in die tyddeel-bedryf te ondersoek. Die doel van die ondersoek is om die oorsake van die probleme wat verbruikers ervaar, te identifiseer, bevindinge te maak oor die feite en bewyse wat aan die paneel voorgelê word en om dienooreenkomstig aanbevelings te maak. Alberts sê dit is belangrik dat die publiek sy volle steun aan die ondersoek gee. Registrasievorms vir deelname kan gekry word by Neels Hattingh van die VF Plus by [email protected] Hy kan ook geskakel word by 012 772 4410. “Die VF Plus ondersoek tans, met die goedkeuring van die verbruikerskommissie, die moontlikheid om deur ŉ hofaansoek of met ingryping van die verbruikerstribunaal alle bestaande kontrakte ongeldig te laat verklaar terwyl die huidige ondersoek aan die gang is,” het Alberts bygevoeg. Die datums vir sittings in die verskillende provinsies volg hier onder. Volgens Alberts is dit nog nie bekend presies waar die sittings sal plaasvind nie, maar die VF Plus sal dit, asook enige ander inligting wat mettertyd beskikbaar raak, aan die publiek deurgee. Wes-Kaap: 11 – 12 Julie KwaZulu-Natal: 24 – 27 Julie Mafikeng: 14 – 15 Augustus Polokwane: 21 – 22 Augustus Oos-Kaap: 28, 29 en 30 Augustus Gauteng: 4, 5, 6 en 7 September Noord-Kaap: 11 – 27 September Mpumalanga: (nog nie bekend) Vrystaat: (nog nie bekend) Alberts sê dié vordering is ŉ groot oorwinning vir VF Plus en bring hoop vir lede van vakansieklubs wat oor die jare onlosmaaklik deur kontrakte aan die klubs gebind is. Lees ook: Verbruikersrubriek: Nou luister iemand uiteindelik na tyddeelklagtes